text: Nordenskov julepynter postkasserne
  07 december 2012 kl. 16.06
  En simpel gimmick har sat den lille by Nordenskov ved Varde på den anden ende. Borgerforeningen satte en konkurrence om den flotteste julepyntede postkasse i gang. Nu er byen fyldt med pyntede postkasser.
  - Nu kan du som borger være med til at gøre årets Landsby i Varde Kommune til noget helt specielt, står der på Nordenskovs byportal.
  Borgerforeningen opfordrer hele byen til at julepynte postkasserne. Den eneste regel er, at posten skal kunne smide brevene i postkassen. Et dommerpanel kårer så den flotteste gade op til jul.
  Ideen med konkurrencen er at forbedre naboskabet og samværet i Øse sogn, og samtidig skabe medieomtale.
  Sidstnævnte er hermed lykkedes. Borgerne i byen er nemlig hoppet med på spøgen i en sådan grad, at Nordenskov utvivlsomt må være hele Syd- og Sønderjyllands julepostkasseby nummer 1.
  Klik på kameraet under billedet og se flere af de pyntede postkasser. 
  På redaktionen synes vi det er en sjov og alternativ gimmick, så inspireret af Nordenskov vil vi sende en lille julehilsen til én af de seere, der er med på spøgen og viser sin julepyntede postkasse frem på vores Facebookside: www.facebook.com/tvsyd.
  Vinderen bliver udtrukket den 21. december og får direkte besked.
  